Diari Oficial de la Generalitat Valenciana


Sumari del DOGV 6283, del 07-06-2010 (2010/6362)

ORDE 47/2010, de 28 de maig, de la Conselleria de Educación, per la qual es regula el servici de menjador escolar en els centres educatius no universitaris de titularitat de la Generalitat.
---------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2010/05/28/47/dof/vci/html**

### Dades del document

Número de DOGV
:   6283

Data del DOGV
:   07-06-2010

Secció del DOGV
:   I. DISPOSICIONS GENERALS

Número del document
:   2010/6362


Data del document
:   28-05-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament primari
    * educació preescolar
    * alumnat
    * nutrició
    * centre d'ensenyament
    * legislació
    * vida escolar
    * ensenyament secundari
    * alumne
    * menjador escolar
    * ensenyament públic
    * educació especial
    * ensenyament obligatori

ORDE 47/2010, de 28 de maig, de la Conselleria de Educación, per la qual es regula el servici de menjador escolar en els centres educatius no universitaris de titularitat de la Generalitat. [2010/6362]
El servici de menjador escolar en els centres educatius no universitaris de titularitat de la Generalitat és una realitat estesa, que necessita una regulació específica per a millorar-ne l'organització i funcionament i que estiga més d'acord amb les necessitats reals de l'alumnat i de les seues famílies.
La societat valenciana reclama cada vegada més l'esforç de les administracions públiques per a facilitar l'accés a l'educació i que s'establisquen mesures que afavorisquen la conciliació de la vida laboral i familiar, de manera que es facilite la incorporació d'hòmens i dones al món del treball en igualtat de condicions.
En este sentit, el menjador escolar és un servici que presenta evidents avantatges per a afavorir que les famílies puguen conciliar la seua activitat laboral amb l'adequada atenció als seus fills i filles.
D'altra banda, el menjador escolar també presenta avantatges per a facilitar l'accés a una educació de qualitat a l'alumnat amb necessitats específiques de suport educatiu.
Es tracta de complir el mandat de l'article 27 de la Constitució Espanyola que prescriu que l'ensenyança bàsica és obligatòria i gratuïta, per la qual cosa les administracions no sols han de garantir el servici públic educatiu als alumnes, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.
La Llei Orgànica 2/2006, de 3 de maig, d'Educació, establix en el preàmbul, entre altres coses, el principi fonamental de proporcionar una educació de qualitat per a tots, alhora que es garantix la igualtat efectiva d'oportunitats, prestant els suports necessaris. Assenyala en l'article 80 que a fi de fer efectiu el principi d'igualtat en l'exercici del dret a l'educació, les administracions públiques desenrotllaran les accions de caràcter compensatori en relació amb les persones, grups i àmbits territorials que es troben en situacions desfavorables i proveiran els recursos econòmics i els suports necessaris per a això.
D'altra banda, de conformitat amb el que disposen els articles 81 i 82 de l'esmentada llei, en l'etapa d'Educació Primària, les administracions educatives garantiran a tot l'alumnat un lloc escolar gratuït en el seu municipi o zona d'escolarització establida. De manera excepcional, en l'educació bàsica, en aquelles zones rurals en què es considere aconsellable, assenyala que es podran escolaritzar els xiquets en un municipi pròxim al de la seua residència per a garantir la qualitat de l'ensenyança. En este supòsit, les administracions educatives prestaran de forma gratuïta els servicis escolars de transport i, si és el cas, de menjador i internat.
Els canvis produïts en la societat i en el sistema educatiu fan aconsellable una regulació del servici de menjador escolar que assegure, d'una banda, la prestació d'este servici complementari de l'educació a l'alumnat que haja de desplaçar-se obligatòriament fora de la seua localitat de residència per a cursar les ensenyances obligatòries i que, d'una altra banda, facilite l'extensió del servici a aquells centres educatius que desitgen prestar-lo amb caràcter opcional per a l'alumnat.
El servici de menjador escolar s'inserix en l'àmbit educatiu, aspecte que necessàriament ha de ser tingut en compte, per a ser aprofitat i potenciat. El temps que l'alumnat passa en el centre educatiu com a usuari d'este servici ha de redundar en benefici seu i en el de les seues famílies. L'alumnat té dret a rebre una alimentació de qualitat i, a més, a aprofitar este temps rebent una formació integral a través d'activitats educatives que el formen en aspectes relacionats amb els hàbits d'alimentació, els hàbits socials i els hàbits de vida saludable, tot això en un adequat clima de respecte i convivència.
No obstant això, el caràcter excepcional que es preveu en la Llei Orgànica 2/2006, de 3 de maig, d'Educació, a l'especificar determinades condicions socials de les poblacions, ha demostrat no estar d'acord amb la realitat cap a la qual ha evolucionat la societat. Així, és cada vegada més freqüent la proliferació de zones residencials allunyades dels nuclis escolars, la població de les quals no té un pes específic suficient per a la ubicació d'un centre educatiu que permeta l'escolarització, però que ha de tindre garantida, indubtablement, l'escolarització del seu alumnat en els termes de qualitat en què es troba definit l'actual sistema educatiu.
Esta nova realitat ha provocat la necessitat d'una adequada planificació i prestació del servici de transport escolar, la qual cosa comporta en molts casos la necessària prestació del servici de menjador escolar per part dels centres de titularitat de la Generalitat.
L'evolució del sistema educatiu ha incidit de manera significativa en l'autonomia dels centres. Este aspecte es reflectix en la major responsabilitat en la gestió d'estos per part de la comunitat educativa i especialment per part de l'equip directiu, no tan sols en els aspectes pedagògics, sinó també en els aspectes quotidians del seu funcionament. D'esta manera, és l'equip directiu, junt amb els distints òrgans col·legiats de govern, el que, atenent les característiques pròpies del centre, s'erigix com el màxim òrgan de decisió de l'organització i del funcionament dels diferents àmbits del centre i, entre estos, del menjador escolar.
No serà aplicable el que establix la present orde a les escoles d'Educació Infantil de primer cicle, atés que en la prestació del servici de menjador els usuaris abonen, si és el cas, un preu públic, sense perjuí del finançament de gastos de funcionament que reben de la conselleria amb competències en matèria d'educació.
D'altra banda, resulta procedent convocar, a l'empara de la Llei de Contractes del Sector Públic, les corresponents licitacions tramitades per mitjà d'un procediment obert, en cada una de les províncies d'Alacant, Castelló i València, les quals adoptaran la forma d'acord marc, aplicable a partir del curs 2010/2011, a conseqüència de les quals les empreses licitadores que complisquen els requisits quedaran homologades per a la prestació del servici de menjador escolar en els termes que establix la present orde, a través de les corresponents contractacions que s'hi descriuen i de conformitat amb el que disposen els plecs dels acords marc.
El Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, atribuïx a este departament, entre altres competències, la planificació, ordenació i execució d'actuacions sobre transport i menjadors escolars, servicis escolars, escoles llar i altres de naturalesa anàloga.
Per tot això, en virtut de les atribucions conferides per l'article 28.e) de la Llei 5/1983, de 30 de desembre, del Consell i el Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, vista la proposta del director general d'Ordenació i Centres Docents de data 25 de maig de 2010, i de conformitat amb esta,
ORDENE
CAPÍTOL I
Organització i funcionament del servici de menjador escolar
Article 1. Objecte i àmbit d'aplicació
1. La present orde té com a objecte la regulació de l'organització i el funcionament del servici complementari de menjador escolar en els centres educatius no universitaris de titularitat de la Generalitat, dependents de la conselleria amb competències en matèria d'educació.
2. La present orde s'aplicarà als centres educatius en què s'impartisquen ensenyances de segon cicle d'Educació Infantil, d'Educació Primària i d'Educació Secundària Obligatòria, i en els centres específics d'Educació Especial.
Article 2. Concepte de servici de menjador escolar
1. El servici de menjador escolar comprén tant l'alimentació de l'alumnat usuari com la vigilància i l'atenció educativa d'este, i es desenrotlla, amb caràcter general, durant la totalitat del temps que hi ha entre la finalització de l'horari lectiu matinal i el començament de l'horari lectiu vespertí, sense perjuí que el servici puga prestar-se quan l'horari del centre educatiu siga diferent.
2. El servici de menjador escolar comprendrà, d'una banda, la programació, l'elaboració i la distribució dels menús i totes aquelles actuacions tendents a garantir el compliment dels requisits i els controls higienicosanitaris.
3. El servici de menjador escolar comprendrà, d'altra banda, l'atenció educativa de l'alumnat, que es desenrotllarà tant durant el període d'alimentació com durant els períodes anterior i posterior a este, fomentarà la promoció de la salut, els hàbits alimentaris i les habilitats socials de l'alumnat.
4. No obstant el caràcter de servici complementari, l'administració educativa en garantirà la prestació a l'alumnat escolaritzat en la jornada lectiva partida en els centres indicats en l'article anterior, quan reunisca alguna de les condicions següents:
a) Alumnat que es veja obligat a desplaçar-se fora del seu municipi de residència, per inexistència en este d'oferta de l'etapa educativa corresponent.
b) Alumnat que, tot i trobar-se en el seu municipi, tinga la consideració d'usuari de transport col·lectiu o beneficiari d'una ajuda individual.
c) Alumnat que es trobe escolaritzat en centres específics d'educació especial.
d) Alumnat que es trobe escolaritzat en centres d'acció educativa singular (CAES).
Article 3. Modalitats de prestació del servici de menjador escolar
1. El servici de menjador escolar es prestarà per mitjà de la gestió per part del centre educatiu a través d'un dels següents tipus de contractació del servici:
a) Contractació del servici de menjador per mitjà del subministrament i elaboració de menjars en el centre educatiu, a càrrec d'una empresa homologada del corresponent acord marc, que es descriu en l'article següent.
b) Contractació del servici de menjador per mitjà del subministrament de menjars elaborats en cuines centrals i transportades al centre educatiu, a càrrec d'una empresa homologada del corresponent acord marc.
2. Excepcionalment i de manera justificada, prèvia petició del consell escolar del centre educatiu, la direcció territorial corresponent podrà autoritzar la prestació del servici de menjador per un procediment diferent del descrit en l'apartat anterior, una vegada analitzada la qualitat i la viabilitat del projecte presentat.
Article 4. Concepte i aspectes essencials de l'acord marc
1. Amb la finalitat de formalitzar la contractació del servici de menjador escolar, a l'empara de la present orde, es convocarà un procediment de licitació en cada una de les províncies d'Alacant, Castelló i València, que adoptarà la forma d'acord marc, de conformitat amb el que disposa el capítol II del llibre III de la Llei 30/2007, de 30 d'octubre, de Contractes del Sector Públic, i que determinarà tots els termes dels futurs contractes individuals per a cada menjador escolar.
2. Estos acords marc permetran la racionalització de la posterior contractació dels servicis de menjador, els quals es formalitzaran sense necessitat d'un nou procediment de concurrència.
3. Cada acord marc serà tramitat i resolt per la direcció territorial corresponent, atés que és l'òrgan de contractació en matèria de menjadors escolars, segons la normativa vigent en matèria de delegació de competències.
4. Les empreses licitadores que després de l'aplicació dels criteris de valoració establits en els plecs de la licitació de l'acord marc corresponent complisquen els requisits, quedaran homologades per a la prestació de servicis de menjador escolar, però el nombre de centres educatius en què podran ser contractades no podrà superar el nombre màxim indicat en la seua sol·licitud de participació.
Article 5. Usuaris del servici
1. El servici de menjador escolar podrà ser sol·licitat per les famílies de l'alumnat matriculat en el centre educatiu que preste este servici. Amb eixa finalitat, s'haurà de presentar la instància normalitzada que facilitarà cada centre i sol·licitar el servici de menjador escolar en nom de l'alumnat interessat durant el mes de juny.
2. En el cas de l'alumnat que s'incorpora per primera vegada al centre educatiu, les famílies sol·licitaran el servici de menjador presentant la instància junt amb la formalització de la matrícula.
3. La selecció i admissió de l'alumnat usuari del servici de menjador, en el cas d'haver-hi més sol·licituds que places disponibles, correspondrà al consell escolar del centre.
Este procediment de selecció i admissió haurà d'haver finalitzat amb anterioritat al primer dia lectiu del mes d'octubre, sense perjuí que, excepcionalment, durant el curs escolar hagen de produir-se incorporacions a causa de la necessitat d'admetre alumnat adscrit al centre després de la iniciació del curs.
4. El consell escolar realitzarà la selecció i admissió de l'alumnat sol·licitant del servici de menjador escolar, i resoldrà aquelles reclamacions que s'hi presenten, respectant el següent orde de preferència, per a la qual cosa haurà de comprovar la documentació justificativa que es troba en poder del centre educatiu i l'aportada per la família:
a) Alumnat usuari del transport escolar.
b) Alumnat beneficiari d'ajuda assistencial de menjador.
c) Alumnat els dos progenitors del qual treballen, o sent família monoparental el progenitor que té atribuïda la guarda i custòdia, i que tinga incompatibilitat del seu horari laboral amb l'horari d'eixida de l'alumnat al migdia. En este supòsit, per a la justificació s'haurà de presentar una declaració jurada i un certificat expedit per l'empresa en què s'indique l'horari laboral del pare i/o mare o els tutors legals.
d) Alumnat ordenat segons el nombre de germans i germanes que estan matriculats en el centre educatiu i per als quals es desitja utilitzar el servici de menjador.
e) Personal docent i no docent que preste servicis en el centre educatiu.
f) Alumnat d'altres centres educatius pròxims que no tinguen servici de menjador, seguint la priorització establida amb anterioritat i amb la necessària autorització de la direcció territorial competent en matèria d'educació.
5. En cas d'empat, es realitzarà un sorteig públic entre les famílies sol·licitants, i accediran al servici de menjador tots els fills i filles que pertanyen a la mateixa família per als quals se sol·licita el servici.
6. El consell escolar farà públic el llistat d'admesos i suplents, ordenat segons els criteris de priorització, en el tauler d'anuncis del centre, amb anterioritat al primer dia lectiu del mes d'octubre.
Article 6. Ubicació del servici de menjador escolar
1. El servici de menjador escolar es prestarà dins de les instal·lacions del centre educatiu.
2. Excepcionalment, la direcció territorial competent en matèria d'educació podrà autoritzar la prestació del servici en instal·lacions alienes al centre educatiu.
3. Quan la prestació d'este servici tinga caràcter preceptiu, i si es considera necessari per l'anàlisi de les circumstàncies, este servici es podrà concentrar en un únic centre dins d'un àmbit territorial determinat. En este cas, podrà establir-se un sistema de transport adequat, el qual serà prestat per la corresponent direcció territorial, garantint en qualsevol cas la seguretat de l'alumnat transportat.
Article 7. Autorització administrativa d'obertura i funcionament
1. La prestació del servici de menjador requerirà la preceptiva autorització administrativa. L'autorització haurà de ser sol·licitada per la direcció del centre educatiu, amb l'acord previ del consell escolar, durant l'últim trimestre del curs anterior per al qual se sol·licita la prestació del servici.
2. La sol·licitud s'acompanyarà de la documentació següent:
a) Còpia de l'acta de la sessió del consell escolar del centre en què consta l'acord de sol·licitar la posada en funcionament del servici de menjador.
b) La modalitat de prestació del servici prevista.
c) El balanç economicopressupostari de la seua gestió.
d) Document descriptiu de l'espai físic on estarà ubicat, així com la seua capacitat màxima, tenint en compte els diferents torns, si n'hi ha.
e) El projecte educatiu del servici de menjador escolar.
f) Acta favorable de la Inspecció de Sanitat.
3. L'autorització administrativa s'entendrà atorgada sempre per a un curs escolar complet, durant els mesos en què existisca jornada lectiva partida, i es renovarà automàticament si no varien els requisits que són necessaris per al seu atorgament. Els canvis en la prestació del servici de menjador escolar han de ser notificats per la direcció dels centres i autoritzats per la direcció territorial competent en matèria d'educació corresponent, amb un informe previ de la Inspecció d'Educació.
4. En el cas que el centre educatiu no tinga constituït el consell escolar en el termini assenyalat per a la realització de la sol·licitud, es podrà autoritzar provisionalment el seu funcionament, amb un informe previ de la Inspecció d'Educació en què es faran constar les dades bàsiques que permeten conéixer la idoneïtat de la prestació del servici de menjador escolar. En este supòsit, el consell escolar del centre constituït amb posterioritat s'haurà de pronunciar sobre la continuïtat del servici de menjador escolar del seu centre, sotmetent-se al que disposa la present orde per a la pròrroga de l'autorització o, si és el cas, el cessament d'activitats.
5. En el cas que el consell escolar del centre no acorde sol·licitar l'autorització del servici complementari de menjador, l'administració educativa podrà, si és el cas, prendre les mesures adequades perquè es pose en funcionament el servici de menjador sempre que es produïsca alguna de les circumstàncies següents:
a) Que la prestació del servici de menjador tinga caràcter obligatori.
b) Que siga sol·licitat per almenys el trenta per cent de la totalitat de mares, pares o tutors de l'alumnat matriculat en el centre.
c) Que es produïsca una circumstància que per la seua entitat determine la necessitat de la prestació del servici.
Article 8. Programació del servici de menjador i normativa interna
1. Els centres educatius que disposen de servici de menjador escolar han de redactar el projecte educatiu i el programa anual del menjador escolar.
2. El projecte educatiu del menjador escolar:
2.1. Els centres docents disposaran d'autonomia per a elaborar, aprovar i executar un projecte educatiu del menjador escolar. L'equip directiu elaborarà el projecte educatiu del menjador, segons les recomanacions del claustre i del consell escolar.
2.2. El consell escolar aprovarà el projecte educatiu del menjador escolar.
2.3. El projecte educatiu del menjador escolar establirà els objectius i les prioritats d'actuació i les seues normes d'organització i funcionament.
2.4. La utilització del servici de menjador escolar, tant per part de l'alumnat i les seues famílies, com per part de la resta d'usuaris i responsables, i la prestació del servici per les empreses, suposarà l'acceptació del projecte educatiu del menjador escolar, sense perjuí dels drets reconeguts en la normativa vigent.
2.5. El projecte haurà de tindre en compte les característiques, necessitats i els interessos de l'alumnat i de les seues famílies, i reflectir la forma d'atenció a la diversitat de l'alumnat usuari i el respecte al principi de no-discriminació.
2.6. El projecte educatiu del menjador escolar serà públic, i s'ha de facilitar el seu coneixement a la comunitat educativa.
2.7. L'empresa que preste el servici de menjador escolar es compromet a adequar-lo al projecte educatiu escolar.
3. El programa anual del menjador escolar:
3.1. La direcció del centre educatiu elaborarà per a cada curs un programa que arreplegue tots els aspectes concrets relatius a l'organització i el funcionament del menjador durant el curs escolar, segons el model establit per cada direcció territorial, el qual serà aprovat pel consell escolar del centre i s'incorporarà a la programació general anual.
3.2. El programa anual establirà els aspectes concrets d'organització i funcionament del menjador escolar en cada curs, i inclourà el nombre previst de comensals i les necessitats de personal per a l'atenció del servici, pressupost d'este i els objectius i programació d'activitats educatives.
3.3. El programa anual establirà l'atenció educativa que rebrà l'alumnat, que es concretarà almenys en la programació de dos tipus d'activitats:
a) Les activitats educatives programades per al període d'alimentació, que han de reflectir principalment la dimensió educativa d'este servici, les quals tindran, entre altres, l'objectiu de desenrotllar hàbits relacionats amb l'alimentació, la salut i la higiene.
b) Les activitats educatives programades per als períodes immediatament anterior i posterior al període d'alimentació, que han d'afavorir la integració de tot l'alumnat i tindran, entre altres, l'objectiu de desenrotllar hàbits relacionats amb la cultura, l'esport i l'oci.
4. L'empresa adjudicatària del servici de menjador escolar, sense perjuí de la possibilitat de realitzar propostes a la direcció del centre educatiu a fi d'harmonitzar i coordinar les activitats educatives, haurà de prestar el servici ajustant-se al programa anual del menjador escolar.
Article 9. Calendari de funcionament del servici de menjador escolar
1. El servici de menjador escolar funcionarà els dies lectius determinats pel calendari escolar, durant els mesos d'octubre a maig.
2. Sense perjuí del que preveu l'apartat anterior, el consell escolar del centre podrà acordar que el període establit amb caràcter general s'anticipe al primer dia lectiu del curs escolar i es prolongue fins a l'últim dia lectiu d'este. A estos efectes i llevat que la previsió de funcionament del menjador escolar durant tot el curs s'haja inclòs ja en el programa anual de menjador, la direcció del centre dirigirà la sol·licitud raonada junt amb una còpia de l'acta del consell escolar del centre a la direcció territorial competent en matèria d'educació, la qual autoritzarà, si és el cas, el funcionament del servici durant el període sol·licitat.
3. Els torns del servici de menjador seran fixats per la direcció del centre educatiu. Per a la seua determinació, la direcció tindrà en compte el criteri d'atenció de la demanda existent, sense descuidar la qualitat del servici.
4. Altres administracions públiques o entitats privades podran gestionar la prestació del servici de menjador escolar durant els períodes no lectius, sense que això implique cap obligació o responsabilitat per a la conselleria amb competències en matèria d'educació, més enllà de la utilització dels espais i els equipaments del menjador. El procediment de cessió haurà de complir la normativa que regula la utilització d'espais i equipaments dels centres educatius de titularitat de la Generalitat.
Article 10. Procediment de contractació del servici de menjador escolar
1. Quan, amb caràcter general, el servici de menjador escolar es preste per mitjà de la contractació del servici amb una empresa homologada en virtut del corresponent acord marc, el consell escolar del centre educatiu proposarà de manera prioritzada almenys tres d'estes empreses homologades, justificant la seua proposta.
2. Rebuda la proposta del consell escolar del centre, la direcció territorial corresponent comprovarà que el nombre de propostes de contracte per a cada empresa no supera el màxim per al qual es troben habilitades segons l'esmentat acord marc, seleccionarà l'empresa que corresponga, d'acord amb la prelació establida pel centre, i omplirà per triplicat el model de contracte que figura com a annex de la present orde.
3. Una vegada omplit i subscrit el contracte per a la prestació del servici de menjador escolar, tant pel titular de la direcció territorial com per l'empresa adjudicatària, la direcció territorial el remetrà al centre educatiu perquè es firme en senyal de coneixement i conformitat, i es torne posteriorment un dels exemplars a la direcció territorial contractant perquè en tinga constància. Com a annex al contracte s'ha d'acompanyar l'inventari dels béns i instal·lacions que es posen a disposició de l'empresa, inclosos tant en el menjador escolar com en la cuina, si n'hi ha.
4. Els servicis prestats per les empreses contractades seran abonats directament pels centres educatius, a càrrec dels fons del menjador.
Article 11. Preu del servici de menjador escolar
1. El preu màxim diari del servici de menjador serà fixat per la conselleria competent en matèria d'educació per a cada curs escolar.
2. El consell escolar del centre determinarà el preu diari concret del servici durant el curs escolar i respectarà sempre el límit fixat pel preu màxim.
3. En el cas que el preu diari fixat pel consell escolar supere l'import de l'ajuda de menjador, els beneficiaris abonaran la diferència, d'acord amb el procediment que determine la direcció del centre.
Article 12. Elaboració de menús i menús especials o de règim
1. En el servici de menjador es prestarà una especial atenció a la formació de bons hàbits alimentaris de l'alumnat, per a la qual cosa s'ha d'establir una planificació de menús variada i equilibrada. En este sentit, s'inclourà en el programa anual del menjador almenys una relació de 20 menús, els quals seran revisats periòdicament.
2. La planificació i l'elaboració dels menús es regirà per les normes dietètiques per a menjadors i residències escolars elaborades per la conselleria competent en matèria de salut, tot prestant especial atenció a les recomanacions contingudes en els documents elaborats per la dita conselleria sobre les actuacions per a la prevenció i el control del sobrepés i l'obesitat en la infància i l'adolescència.
3. Tots els menjadors escolars estaran obligats a disposar d'un menú especial o de règim per a atendre l'alumnat que, per mitjà del corresponent certificat mèdic, acredite la impossibilitat d'ingerir determinats aliments que puguen ser perjudicials per a la seua salut.
Article 13. Cessament d'activitats dels menjadors escolars
1. El cessament de la prestació del servici està subjecte a l'autorització administrativa, a petició de la direcció del centre educatiu a la direcció territorial corresponent, amb l'acord previ del consell escolar del centre, i serà necessari un informe de la Inspecció d'Educació.
2. En el cas que es lesione greument l'interés públic i social, la direcció territorial comunicarà al consell escolar la decisió desestimatòria a la sol·licitud de tancament, la qual cosa obligarà al manteniment del servici de menjador escolar, almenys fins a la finalització del curs escolar.
3. La direcció territorial corresponent podrà cessar les activitats dels menjadors escolars d'ofici quan hi haja raons d'interés públic i social per a això i amb audiència prèvia del consell escolar del centre.
4. En el cas de la suspensió temporal del servici per raons de força major, s'haurà de comunicar a la direcció territorial, amb una indicació de les causes i del temps previsible de cessament del servici.
Article 14. Drets i deures de l'alumnat usuari del servici i de les seues famílies
1. L'alumnat usuari del servici de menjador escolar té dret a:
a) Rebre una dieta equilibrada i saludable.
b) Rebre orientacions en matèria d'educació per a la higiene i la salut i d'adquisició d'hàbits socials.
c) Participar en les activitats educatives programades.
d) Rebre la subvenció del servici, si és procedent, d'acord amb la normativa vigent.
2. L'alumnat usuari del servici de menjador escolar està obligat a:
a) Respectar el projecte educatiu del menjador.
b) Observar un comportament adequat, segons les normes de convivència.
c) Respectar el personal que presta el servici i complir les seues orientacions.
d) Mostrar respecte i consideració cap a la resta de l'alumnat usuari.
e) Respectar les instal·lacions i utilitzar-ne adequadament el mobiliari i el parament.
f) Participar en les activitats educatives programades.
3. Els pares, mares o tutors de l'alumnat usuari estan obligats a:
a) Abonar la quantia que els corresponga pel cost del servici, en la forma que establisca la direcció del centre.
b) Respectar el projecte educatiu del menjador.
Article 15. Obligacions de les empreses
1. A partir del segon curs d'aplicació de l'acord marc, l'empresa adjudicatària del servici de menjador haurà d'aportar la documentació acreditativa d'estar al corrent del compliment de les seues obligacions tributàries amb l'administració de l'Estat i amb l'administració autonòmica valenciana, amb la Seguretat Social i l'alta o l'últim rebut de l'Impost d'Activitats Econòmiques en l'epígraf corresponent a l'activitat que es contracta.
2. Així mateix, a partir del segon curs d'aplicació de l'acord marc, l'empresa haurà d'acreditar que es troba degudament registrada i compta amb les autoritzacions sanitàries i empresarials corresponents, així com justificar que compta amb la corresponent assegurança de responsabilitat civil, per a la qual cosa acompanyarà l'última pòlissa abonada del contracte d'assegurança pel que fa als possibles riscos d'ingestió d'aliments en mal estat i per les actuacions del personal que preste els seus servicis en el menjador escolar i manipule de manera directa o indirecta els aliments, així com pels danys causats a tercers com a conseqüència del servici prestat pel personal encarregat de l'atenció directa a l'alumnat.
3. A partir del segon curs d'aplicació de l'acord marc, tota esta documentació haurà de ser custodiada en els arxius del centre per mitjà d'originals o còpies compulsades, i se'n remetrà una còpia a la direcció territorial corresponent, amb anterioritat a la firma del contracte.
4. Les empreses estaran obligades al compliment de la legislació vigent sobre menjadors col·lectius, mesures sanitàries i totes aquelles de caràcter laboral, social i derivades del conveni col·lectiu aplicable. Així mateix, estaran obligades al compliment de les obligacions que dimanen de la present orde. L'incompliment de qualsevol de les obligacions referides podrà provocar la rescissió del contracte.
5. L'empresa contractada i el personal que depén d'esta només podrà accedir al local i dependències del centre educatiu durant els dies en què es preste el servici de menjador escolar i durant l'horari establit per la direcció del centre, per la qual cosa quan, excepcionalment i per raons justificades, l'esmentat personal necessite entrar-hi fora dels dies i l'horari establit requerirà l'autorització prèvia de la direcció del centre.
Article 16. Normativa de seguretat i higiene
1. Els menjadors escolars hauran de complir les exigències establides en la normativa europea, estatal i autonòmica vigent en matèria higienicosanitària i alimentària.
2. Per raons higienicosanitàries i de seguretat alimentària, no es permetrà el consum d'aliments que no hagen sigut subministrats per l'empresa adjudicatària.
3. D'acord amb la normativa vigent, està prohibit el consum de begudes alcohòliques i tabac en els centres educatius i, per tant, en les instal·lacions on es presta el servici de menjador escolar.
Article 17. Supervisió dels menjadors escolars
1. Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i aplicació d'esta orde.
2. Sense perjuí de la supervisió que, en matèria laboral i sanitària corresponga a altres instàncies, la Inspecció d'Educació supervisarà el funcionament dels menjadors escolars i vetlarà pel compliment d'esta orde i de la resta de normativa educativa vigent en esta matèria.
CAPÍTOL II
Responsables de la gestió del servici
i personal adscrit a la prestació d'este
Article 18. Competències del consell escolar del centre
El consell escolar del centre tindrà, en relació amb el servici de menjador escolar, les atribucions següents:
1. Establir directrius per a la planificació i desenrotllament del projecte educatiu de menjador i del programa anual de menjador.
2. Aprovar l'esmentat projecte educatiu de menjador i el programa anual de menjador.
3. Proposar les empreses entre les qual es triarà l'empresa adjudicatària del servici de menjador, d'entre les acreditades prèviament en el corresponent procediment d'homologació, justificant la proposta efectuada.
4. Proposar a la direcció del centre educatiu l'autorització del servici de menjador escolar en el centre.
5. Supervisar l'organització i l'activitat general del menjador escolar, així com els aspectes administratius i funcionals del servici; promoure, si és el cas i de conformitat amb els termes contractuals, la renovació de les instal·lacions i l'equipament, i vigilar la seua conservació i higiene.
6. Aprovar el projecte de pressupost del servici de menjador escolar com a part del pressupost anual del centre i la justificació dels comptes.
7. Supervisar els menús que se servisquen en el menjador escolar quant a la qualitat i varietat dels aliments, i comprovar que siguen adequats per a una alimentació sana i equilibrada de l'alumnat.
8. Acordar, si és el cas, l'anticipació del servici de menjador al primer dia lectiu del curs escolar i la seua finalització l'últim dia lectiu d'este.
9. En cas d'insuficiència de places en el menjador escolar, decidir sobre l'admissió de l'alumnat al dit servici, d'acord amb els criteris de prioritat establits en la present orde.
Article 19. La comissió de menjador
1. En el si del consell escolar del centre es constituirà una comissió encarregada del seguiment i control del menjador escolar en què han d'estar representats tots els membres de la comunitat educativa amb incidència en el servici de menjador.
2. Esta comissió serà l'encarregada d'elaborar el reglament de règim interior del menjador, si no està recollit en el reglament de règim interior del centre educatiu, que establirà l'actuació planificada per a la prevenció i la intervenció davant conductes que alteren o perjudiquen la convivència i contribuirà a afavorir un adequat clima de convivència, respecte mutu i prevenció dels conflictes.
3. Així mateix, la comissió de menjador serà l'encarregada de dirimir les possibles qüestions que puguen sorgir en el funcionament del servici de menjador escolar, per a la qual cosa haurà de tindre coneixement i informació de tots els aspectes relacionats amb el servici; el consell escolar del centre podrà establir fórmules per a permetre l'accés dels membres de la comissió al menjador i a la cuina per a realitzar les comprovacions oportunes.
Article 20. Funcions de la direcció del centre educatiu
Les funcions de la direcció del centre educatiu, en relació amb el menjador escolar, seran les següents:
1. Sol·licitar a la direcció territorial competent en matèria d'educació l'autorització del servici de menjador escolar en el seu centre, durant l'últim trimestre del curs anterior per al qual se sol·licita la prestació del servici.
2. Elaborar junt amb l'equip directiu el projecte educatiu i el programa anual del servici de menjador que formaran part de la programació general anual del centre, per a la seua posterior aprovació en el consell escolar del centre.
3. Exercir les funcions inherents a la direcció del servici de menjador.
4. Fixar els torns del servici de menjador.
5. Supervisar les condicions d'execució del contracte amb les empreses adjudicatàries en el procediment d'homologació, sense perjuí de les relacions laborals existents entre les empreses i el seu personal.
6. Dirigir l'elaboració del projecte del pressupost de menjador i realitzar el seguiment de la seua execució.
7. Autoritzar els gastos, d'acord amb el pressupost aprovat, i ordenar els pagaments corresponents.
8. Assegurar la presència en el centre d'un membre de l'equip directiu durant el temps de duració de la prestació del servici de menjador.
9. Vetlar per la qualitat de l'atenció educativa que rep l'alumnat usuari.
10. Vetlar pel compliment de la normativa vigent sobre salut i higiene.
Article 21. L'encarregat o l'encarregada del menjador
1. L'encarregat o encarregada de menjador haurà de ser un membre de la plantilla del centre educatiu i serà designat pel consell escolar del centre a proposta del director o directora.
2. Les competències de l'encarregat o encarregada del menjador són les següents:
a) Exercir, de conformitat amb les directrius de la direcció del centre, les funcions d'interlocutor amb els usuaris del servici, les empreses i el personal d'estes.
b) Elaborar i actualitzar periòdicament l'inventari dels béns adscrits al menjador que s'utilitzen en el servici.
c) Elaborar el projecte de pressupost de menjador.
d) Realitzar la gestió econòmica del servici de menjador, així com verificar el cobrament de les quantitats del preu del servici als usuaris, i efectuar els cobraments i pagaments autoritzats per la direcció del centre.
e) Procedir a la reposició del parament necessari, amb l'autorització prèvia de la direcció del centre.
3. S'haurà d'assegurar sempre, per part de la direcció del centre educatiu, la presència de l'encarregat o l'encarregada del menjador en el centre durant la prestació del servici de menjador escolar.
Article 22. Retribució per l'exercici de funcions
L'Administració educativa determinarà anualment les quantitats màximes que s'han d'abonar per l'exercici de les funcions dels òrgans unipersonals establides en la present orde en relació amb la gestió del servici de menjador escolar.
Article 23. Funcions dels monitors i monitores de menjador
Els monitors de menjador desenrotllaran les funcions següents:
1. Atendre i custodiar l'alumnat durant la totalitat del temps de prestació del servici de menjador escolar.
2. Mantindre l'orde i resoldre les incidències que puguen presentar-s'hi.
3. Prestar especial atenció a la funció educativa del menjador, principalment a l'adquisició d'hàbits socials i higienicosanitaris.
4. Desenrotllar el pla d'activitats educatives i recreatives aprovades pel consell escolar del centre.
5. Qualsevol altra funció que puga ser-li encomanada pel responsable directe de la prestació del servici en coordinació amb la direcció del centre, a fi d'aconseguir l'adequat funcionament del menjador.
Article 24. Nombre de monitors o monitores de menjador
1. En funció de l'etapa i del nombre d'alumnes usuaris del servici de menjador, s'establix el següent nombre mínim de monitors o monitores:
a) Alumnat del segon cicle d'Educació Infantil: un monitor o monitora per cada quinze alumnes o fracció superior a huit.
b) Alumnat d'Educació Primària: un monitor o monitora per cada vint alumnes o fracció superior a deu.
c) Alumnat d'Educació Secundària: un monitor o monitora per cada trenta alumnes o fracció superior a quinze.
d) Alumnat de centres específics d'Educació Especial: un monitor o monitora per cada unitat escolar en funcionament.
2. Atés que es tracta de requisits mínims, el consell escolar del centre podrà incrementar-los i comptar amb un nombre més gran de monitors, si fa falta. El cost d'estos anirà a càrrec dels fons de menjador.
3. Una vegada firmats els contractes, la contractació de monitors efectuada podrà reduir-se quan, a causa de la reducció d'alumnat usuari durant el curs, la plantilla de monitors del menjador passe a estar sobredimensionada, i es modificaran els contractes corresponents per a adaptar la dita plantilla a les necessitats reals del servici.
Article 25. Altres qüestions sobre el personal que presta servicis en el menjador escolar
1. Serà obligació de tot el personal que preste els seus servicis en els menjadors escolars respectar les normes establides pel centre educatiu i guardar el degut respecte a l'alumnat usuari i la resta del personal del centre educatiu.
2. El personal estarà identificat convenientment, vestirà de manera adequada i el seu aspecte respondrà a les normes d'higiene requerides per les característiques del treball. A més, tot el personal adscrit al servici de menjador, tant de cuina com d'atenció a l'alumnat dependent de l'empresa contractista, haurà d'estar en possessió del certificat de manipulador d'aliments.
3. La direcció del centre, oïda la comissió de menjador, podrà rebutjar justificadament i en qualsevol moment aquella persona que preste els seus servicis en el menjador escolar el comportament de la qual no es considere adequat. En este cas, l'adjudicatari del contracte haurà de substituir-la immediatament.
CAPÍTOL III
Gestió econòmica del servici de menjador
Article 26. Recursos econòmics dels centres educatius. Finançament
1. El servici de menjador es finançarà amb els ingressos que s'indiquen a continuació, els quals constituïxen els fons de menjador.
a) Aportacions dels usuaris, ja siga el menú complet o la part que, si és el cas, no cobrisca l'ajuda de menjador.
b) Import de les ajudes de menjador concedides als alumnes del centre, transferides per la conselleria amb competències en matèria d'educació.
c) Dotacions de la conselleria amb competències en matèria d'educació per a finançar els gastos ordinaris de funcionament del servici de menjador.
d) Dotacions de la conselleria amb competències en matèria d'educació per a finançar els gastos extraordinaris necessaris per al funcionament correcte del servici.
e) Aquelles altres aportacions en forma d'ajudes o donacions rebudes de qualsevol persona o entitat pública o privada aprovades pel consell escolar.
2. La conselleria comunicarà als centres que disposen de menjador les distintes dotacions i ajudes vinculades al funcionament d'este servici als efectes de l'elaboració dels respectius pressupostos.
Article 27. Ajudes de menjador
1. Les quantitats que correspon abonar a la conselleria amb competències en matèria d'educació en concepte d'ajudes de menjador es lliuraran als centres periòdicament.
2. A estos efectes, les direccions territorials corresponents confeccionaran les relacions de subvencions de menjador escolar, segons el model establit, i proposaran el seu pagament a la direcció general amb competències en matèria d'ordenació i centres docents.
3. El pagament es tramitarà amb caràcter trimestral. El primer pagament del curs correspondrà als mesos d'octubre, novembre i desembre; el segon als mesos de gener, febrer i març; i l'últim als mesos d'abril i maig.
Article 28. Gastos de funcionament
1. Per a assegurar el funcionament correcte del servici de menjador escolar, l'administració educativa podrà assumir-ne parcialment els gastos.
2. Els gastos del menjador susceptibles de ser assumits parcialment per l'administració educativa només podran correspondre als del període ordinari de funcionament, per tant, als gastos generats des del primer dia lectiu amb jornada partida fins a l'últim dia lectiu amb jornada partida del curs escolar.
3. L'Administració educativa, si és el cas, transferirà directament al centre educatiu una quantitat econòmica que s'abonarà de manera periòdica.
4. Esta quantitat econòmica estarà determinada pel nombre d'alumnat usuari del període anterior. Els centres hauran de remetre les dades amb el nombre mitjà de comensals en cada un dels mesos a què es referix el període. En este sentit, caldrà ajustar-se a allò que, a este efecte, indique cada direcció territorial quant a models i dates d'enviament de la documentació.
5. L'Administració educativa fixarà per a cada curs escolar la quantitat econòmica que ha de ser transferida per alumne usuari o alumna usuària i dia.
Article 29. Gastos de caràcter extraordinari
1. L'Administració educativa podrà realitzar dotacions econòmiques dirigides a pal·liar els gastos de caràcter extraordinari produïts per situacions de necessitats imprevistes.
2. Estes dotacions extraordinàries es podran lliurar cada vegada que calga, prèvia autorització i comprovació de la seua procedència.
Article 30. Gestió econòmica del servici de menjador escolar
1. L'aplicació de les corresponents partides d'ingressos a la satisfacció dels gastos ocasionats pel servici de menjador la realitzaran els centres educatius, d'acord amb l'autonomia de gestió econòmica conferida per la normativa vigent.
2. L'abonament total o parcial, segons corresponga, del preu del servici es durà a terme efectuant els ingressos corresponents en el compte del centre, de manera anticipada i amb periodicitat mensual, dins del termini màxim dels cinc primers dies hàbils de cada mes, amb les conseqüències, en cas d'impagament, que s'establisquen en les normes d'organització i funcionament en el projecte educatiu del menjador.
3. En el supòsit d'utilització del servici de manera ocasional, s'arbitrarà en les normes internes de funcionament del menjador el sistema de pagament que es considere més convenient, garantint en tot cas l'adequat control dels ingressos.
4. En el cas que del resultat de la gestió dels fons del menjador durant el curs escolar resulte un superàvit econòmic, este podrà ser assignat pel consell escolar per a atendre els gastos de funcionament ordinaris del centre, sempre que almenys el cinquanta per cent d'este superàvit es destine als fons del menjador per al curs següent.
5. En el cas que del resultat de la gestió dels fons del menjador durant el curs escolar resulte un dèficit econòmic, el centre afectat podrà sol·licitar a la conselleria amb competències en matèria d'educació un crèdit extraordinari per a cobrir les insuficiències econòmiques generades, i aportarà la documentació justificativa que des de la direcció territorial corresponent li siga requerida.
DISPOSICIÓ TRANSITÒRIA
Única. Menjadors autoritzats
Aquells centres que compten amb menjadors escolars en funcionament degudament autoritzats mantindran la seua autorització sempre que no canvien les condicions que van motivar-la. No obstant això, la seua contractació, organització i funcionament haurà d'adaptar-se al que disposa la present orde a partir del curs escolar 2010/2011.
DISPOSICIÓ DEROGATÒRIA ÚNICA
1. Queda derogada la Resolució de 28 de juny de 2002 (DOGV de 10 de juliol de 2002), de la Direcció General de Centres Docents de la Conselleria de Cultura i Educació, per la qual es regulen els menjadors escolars dels centres educatius públics no universitaris de titularitat de la Generalitat Valenciana.
2. Així mateix, queden derogades totes les disposicions que, ja siguen del mateix rang o d'un rang inferior, s'oposen al que disposa la present orde.
DISPOSICIONS FINALS
Primera. Desenrotllament
Es faculta a la direcció general amb competències en matèria d'ordenació i centres docents per a dictar totes les disposicions que siguen necessàries per al desplegament i aplicació de la present orde, així com per a adoptar les mesures oportunes per al compliment d'esta orde i per a resoldre i notificar totes les incidències que es plantegen en la seua interpretació i execució.
Segona. Entrada en vigor
La present orde entrarà en vigor l'endemà de la seua publicació en el Diari Oficial de la Comunitat Valenciana, tot i que el seu contingut produirà efectes a partir del curs escolar 2010/2011.
València, 28 de maig de 2010
El conseller d'Educació,
ALEJANDRO FONT DE MORA TURÓN


Còpia Permalink ELI